Vinteren 1948 var Georg Thrane en av fire hoppere som ble tatt ut til å delta i OL i St. Moritz, etter at han hadde vært best i de tre uttakingsrennene foran OL. Sent kvelden før OL-hopprennet ble han imidlertid satt ut av laget til fordel for Birger Ruud. Birger Ruud, som da var 36 år, var med som leder og lagkaptein, men hoppet på trening og imponerte så mye at han i siste øyeblikk ble tatt ut til å hoppe i rennet. Siden Norge ikke kunne ha med flere enn fire hoppere i OL-rennet, måtte en av de forhåndsuttatte ut, og det ble Georg Thrane. Birger Ruud tok for øvrig sølvmedalje i OL-rennet.